钦定古今图书集成/方舆汇编/职方典/第1517卷 > 《图书编》
## 钦定古今图书集成/方舆汇编/职方典/第1517卷 > 《图书编》

八百馆

八百大甸军民宣慰使司，世传其土酋有妻八百，各领一寨，因名八百媳妇。自古不通中国。元世祖始遣忙兀鲁迷失帅军征之。至成宗，责其叛寇，车里遣也先不花征之。辛丑，以刘深佩虎符，将兵三万，敕云南省各给马匹征之。癸卯，刘深复请加兵，哈剌哈孙曰：“海峤小夷，辽绝万里，可谕之使来，不足以烦中国。” 元主不听，竟无功，士卒存者才十之一，始悔不用其言。会有司议释深罪，哈剌哈孙曰：“刘深首起衅，丧师辱国，不诛无以谢天下。” 遂诛深。其酋恃远，叛服不常。至元统初，平章赛典赤遣使招附，置八百等处宣慰司。明洪武二十四年，其酋刁揽那来贡方物，始立八百大甸军民宣慰使司，每遇改元，则颁给敕谕、金牌、勘合，与缅甸同。其地东至老挝，南至波勒蛮，西至木邦，北至孟艮。自司治北至布政司，三十八程。其人性颇缓，刺花样于眉目，间以为饰。男女服食与木邦同。事佛敬僧亦同。缅甸与客相见，无跪拜之节，但把手为礼。境内有南格剌山，山上有河，属八百，北属车里。